CELEX: 62010CN0569
Language: da
Date: 2010-12-03 00:00:00
Title: Sag C-569/10: Sag anlagt den 3. december 2010 — Europa-Kommissionen mod Republikken Polen

12.2.2011   
            
            
               DA
            
            
               Den Europæiske Unions Tidende
            
            
               C 46/6
            
         Sag anlagt den 3. december 2010 — Europa-Kommissionen mod Republikken Polen
   (Sag C-569/10)
   2011/C 46/10
   Processprog: polsk
   
      Parter
   
   
      Sagsøger: Europa-Kommissionen (ved K. Herrmann, som befuldmægtiget)
   
      Sagsøgt: Republikken Polen
   
      Sagsøgerens påstande
   
   
               —
            
            
               Det fastslås, at Republikken Polen har tilsidesat sine forpligtelser i henhold til artikel 2, stk. 2, artikel 3, stk. 1, og artikel 5, nr. 1) og 2) i Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (1), idet den har undladt at træffe de nødvendige foranstaltninger med henblik på at sikre, at adgangen til at udføre prospektering, efterforskning og produktion af kulbrinter kan ske uden nogen form for forskelsbehandling af de interesserede virksomheder, og at tilladelserne til denne aktivitet fordeles gennem en procedure, hvor alle interesserede virksomheder kan indgive en ansøgning, og efter kriterier, der er blevet offentliggjort i Den Europæiske Unions Tidende forud for fristen for indgivelse af ansøgninger
            
         
               —
            
            
               Republikken Polen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kommissionen kritiserer Republikken Polen for tre overtrædelser af bestemmelserne i direktiv 94/22/EF
   For det første fastsætter den polske lov vedrørende geologisk arbejde og minedrift (»Prawo geologiczne i górnicze«) og gennemførelsesbestemmelserne hertil krav, som enhver interesseret virksomhed skal overholde på tidspunktet for indgivelsen af ansøgningen om en tilladelse til prospektering, efterforskning og produktion af kulbrinter. Dette sætter nogle af de virksomheder, der allerede befinder sig på det polske område, i en bedre position end andre virksomheder og strider dermed mod princippet om lige adgang til denne aktivitet.
   For det andet underlægges hele proceduren for udstedelse af tilladelse til prospektering, efterforskning og produktion af kulbrinter i henhold til den polske lov ikke — som fastsat i artikel 3, stk. 2, i direktiv 94/22/EF — en udbudsprocedure. I henhold til polsk ret kræves der for at udføre prospektering, efterforskning og produktion af kulbrinter tildeling af udvindingsrettigheder samt en koncession. Kun tildelingen af udvindingsrettigheder undergives normalt en udbudsprocedure, hvilket imidlertid betinges af en toårig fortrinsret til fordel for virksomheder, der har identificeret og dokumenteret en mineral forekomst, og fremlagt geologisk dokumentation med den krævede nøjagtighed for tildelingen af en udvindingskoncession.
   For det tredje afhænger tildelingen af en tilladelse til prospektering, efterforskning og produktion af kulbrinter ikke kun af de i artikel 5, nr. 1), i direktiv 94/22/EF fastsatte kriterier. Desuden er det ikke alle kriterierne med henblik på vurdering af buddene, der er offentligt tilgængelige, dvs. offentliggjort i Den Europæiske Unions Tidende.
   
      (1)  EFT L 164, s. 3.